
УВАЖАЕМИ Г-ЖО/Г-Н АДМИНИСТРАТИВЕН СЪДИЯ,
С горепосоченото решение на Председателя на ДАБ при МС беше отхвърлена молбата ми за предоставяне на статут на бежанец и на хуманитарен статут поради липсата на предпоставките по чл. 8 и чл. 9 и на основание чл. 75, ал. 1 т. 2 и т. 4 от ЗУБ. Издаденият административен акт е незаконосъобразен и следва да бъде отменено по следните съображения:
Обжалваният административен акт е незаконосъобразен поради нарушение на материалния закон и съществено нарушение на административнопроизводствените правила при издаването му.
Като основания за отказа в акта на административния орган са изложени съображения, че не са налице необходимите материалноправни предпоставки за предоставяне в моя полза на бежански статут и хуманитарен статут.
Така изложените съображения са изцяло незаконосъобразни, тъй като административният орган напълно е игнорирал факта, че причините да напусна държавата ми на произход са свързани именно с преследването ми, мотивирано от политическото ми мнение и принадлежността ми към определена социална група – лице с хомосексуална ориентация.
Считам, че съм положил всички усилия да докажа в хода на административното производство, че съм преследван в държавата ми на произход именно с оглед политическото ми мнение и сексуалната ми ориентация и обществената ми дейност като активист за защита на лица с подобна на моята сексуална ориентация. Ангажирани са данни за многократните ми задържания и осъждания, както и за упражненото върху мен психическо и физическо насилие и тормоз в местата за задържане именно по упоменатите причини.
Административният орган не оспорва твърденията ми в тази насока. Напротив, на стр. 2 от обжалваното решение същият обсъжда ситуацията в Турция по отношение на лицата от сексуалното малцинство, към което принадлежа, както следва: „От приложената към делото справка с входящ № МД-02-65/15.11.2024 г. на Дирекция „Международна дейност" на ДАБ при МС, относно турските власт към ЛГБТИ и на отношението на обществото спрямо тях се установява, че… разпоредбите на закона относно „престъпления срещу обществения морал", „защита на семейството“ и „противоестественото сексуално поведение“ понякога служат като основа за злоупотреба от страна на полицията, дискриминация от работодатели и забрана за публични събирания“.
Независимо от безспорното и за самия административен орган обстоятелство относно хомосексуалната ми ориентация, в оспореното решение се приема, че не съм бил обект на преследване поради принадлежността ми към определена социална група.
В противоречие с приетата липса на преследване обаче, ДАБ приема, че независимо от местоживеенето ми в гр. Одрин, съм можел да продължа живота си в други (отдалечени на повече от 500 км) три конкретни населени места в Турция, където общностите са известни като по-отворени и по-чувствителни към хора с моята сексуална ориентация.
Следователно административният орган имплицитно приема, че за да избегна опасността от преследване, или трябва да прикривам своята сексуална ориентация в страната си на произход, или да се въздържам от изразяването й. Като алтернатива на това органът се позовава на възможността за вътрешно разселване в Турция.
 Считам, че оспореният индивидуален административен акт е издаден в противоречие с Директива 2011/95/ЕС на Европейския парламент и на Съвета от 13.12.2011 г. („Квалификационна директива“) 
Член 10, параграф 1, буква г) от Директивата определя, че една група ще съставлява „определена социална група“, принадлежността към която може да породи истински страх от преследване, ако: (1) членовете споделят характеристика, обща история или вярване, което е фундаментално за тяхната идентичност или съзнание и (2) членовете имат „собствена идентичност“, защото са „разглеждани като различни от заобикалящото общество“. Същевременно последната хипотеза на цитираната разпоредба от Директивата определя, че „в зависимост от условията, преобладаващи в страната на произход, специфична социална група може да бъде и група, чиито членове имат като обща характеристика определена сексуална ориентация“.
В тази връзка следва да се има предвид, че общността на хората с различна сексуална ориентация в Република Турция е силно дискриминирана и е подложена на преследване както от обществото, така и от недържавни субекти, така и от държавата. Самият аз съм възпрепятстван да изразявам спокойно и без страх сексуалната си ориентация.
Административният орган в анализа си на ситуацията в държавата ми на произход възприема една неправдива картина на действителността по отношение на преследването на ЛГБТИ лица в Република Турция.
Редица статии в местния печат, превод от които представям към настоящата жалба (Доказателства №№ 1 – 4) свидетелстват именно за ограничаване правата на лицата от сексуалните малцинства при свободното изразяване на ориентацията ни и заявяване на гражданското ни право на демонстрация. Организирани събития на територията на цялата страна, свързани с ЛГБТИ темата, са забранявани, атакувани от полицията, а участниците в същите са арестувани и подлагани на изтезания в местата за задържане. Видно от приложените доказателства арестувани по повод прайд са и членове на Адвокатската колегия в гр. Измир, а публична демонстрация в е разпръсната от полицията и са извършени арести именно в сочения от административния орган за град с толерантна среда – гр. Ескишехир.
Още повече полицията действа безнаказано и открито заявява това на ЛГБТИ активисти в ареста с думите: „Ако ти се случи нещо, никой не може да те намери“. 
Самият аз бях задържан и разпитван в гр. Измир през 2018 г. именно поради подозрения на полицейските органи за хомосексуалната ми ориентация и въпреки липсата на извършвани от мен противоправни действия.
Следователно, приемайки че за мен не е налице преследване в държавата ми на произход по повод сексуалната ми ориентация и принадлежността ми към определена социална група, ДАБ е постановил решение в противоречие със задължителната практика на Съда на ЕС, обективирана в Решение от 7 ноември 2013 г. по съединени дела C‑199/12—C‑201/12, X, Y и Z. Тълкувайки горепосочените разпоредби на Квалификационната директива в предходната й версия (Директива 2004/83/ЕО), СЕС приема, че „сексуалната ориентация на дадено лице представлява характеристика, до такава степен съществена за неговата идентичност, че не би следвало от лицето да се изисква да се откаже от нея“ [т. 46].
Въз основа на това в заключението на цитираното решение на общностната съдебна институция е прието, че при преценката на искане за получаване на статут на бежанец компетентните органи нямат основание да очакват, че за да избегне опасността от преследване, търсещият убежище трябва да прикрива своята хомосексуалност в своята страна на произход или да се въздържа от изразяване на своята сексуална ориентация. Именно това се очаква от мен, ако бъда върнат в Република Турция.
Административният орган е следвало да извърши задълбочена преценка както на „разпоредбите на закона относно „престъпления срещу обществения морал", „защита на семейството“ и „противоестественото сексуално поведение“, които са бегло споменати в обжалваното решение, така и на същността на дискриминационното законодателство и актове на държавна принуда спрямо представителите на ЛГБТИ общността в Република Турция.
В решението не са обсъдени и преценени всички относими факти, свързани с държавата ми на произход в момента на вземането на решение по молбата ми, както и информацията и документите, позволяващи да се определи дали съм или бих могъл да бъде обект на преследване, както и индивидуалното ми положение и личните обстоятелства относно бежанската ми история. Съгласно уточнението в член 4, параграф 4 от Квалификационната директива фактът, че вече съм преследван в Турция и вече понесох тежко посегателство при изтърпяване на присъдата си там, е сериозен признак за основателността на опасенията ми от преследване. 
Същевременно ДАБ въобще не сочи основания да се смята, че преследването не би се повторило. От съществено значение е обстоятелството, че чрез политическото мнение, което изразявах и чрез дейностите, които извършвах в защита на сексуалното малцинство, към което принадлежа, за да популяризирам това свое мнение в Турция, както и предвид хомосексуалната ми ориентация, която е публично известна, вече привлякох неодобрението на субектите, осъществяващи преследване в държавата ми на произход.  
В Решение на СЕС от 05.12.2012 г., по съединени дела C‑71/11 и C‑99/11, Y и Z, се пояснява, че когато преценява дали молителят има основателни опасения от преследване, компетентният орган следва да определи дали установените обстоятелства представляват или не заплаха, поради която съответното лице може с основание да се опасява с оглед на личното си положение, че действително спрямо него ще бъдат извършени актове на преследване [т. 76 и т. 77].
В този смисъл е и практиката на Върховния административен съд, обективирана в Решение № 2868 от 25.03.2022 г. по адм. дело № 11240/2021, ВАС, IV състав; Решение № 8554 от 09.07.2024 г. по адм. дело № 5200/2024 г., ВАС, III състав и Решение № 9373 от 07.08.2024 г. по адм. дело № 4488/2024, ВАС III състав.
Що се отнася до позоваването на алтернативата за вътрешно разселване, ДАБ не отчита законово заложеното условие за нейното прилагане – териториално обособената вътрешна закрила да е наистина практически достъпна за кандидата. При прилагане на сочените разпоредби на административния орган е вменено да установи, че кандидатът може законно да пътува и да получи достъп до съответната обособена част на държавата. На следващо място ДАБ следва да извърши обоснована преценка относно действителната възможност кандидатът да се установи в посочената обособена област.
Самият орган на стр. 2 от атакуваното решение сочи, че „през 2023 г. тенденцията за насочване на ЛГБТИ+ кандидатите за международна закрила към конкретни градове, където общностите са известни като по-отворени и чувствителни към това население [на хомосексуалните лица], като Ескишехир, Денизли и Ялова, се променя, тъй като тези провинции са затворени за регистрация“. Независимо от това органът приема, че съм можел да напусна местоживеенето си в гр. Одрин и да продължа живота си именно в някоя от тези три области.
Същевременно не са анализирани пречките за установяването ми в конкретните области на Република Турция, които пречки са от финансов и битов характер, предвид материалните ми затруднения на лице, напуснало държавата си на произход в търсене на международна закрила. 
Следователно атакуваното решение на ДАБ е издадено в нарушение на изискванията на чл. 8, ал. 2 от Квалификационната директива, които постановяват към момента на произнасяне на заявлението за убежище, приемащата държава да вземе под внимание какви са общите условия в обособената част от държавата на произход и какви са личните обстоятелства на кандидата.
Едновременно с това съм посочил, че в Турция съм осъден за това, че съм упражнил правото си на свободно изразяване на мение. При престоя си в затвора бях подложен на изтезания, за което прилагам и съответните медицински документи. 
Считам, че съгласно хипотезата на чл.9, ал.1, т.2 от ЗУБ с оглед на личните ми и неоспорени обстоятелства се установява, че не просто се опасявам, а реално съм понесъл тежко посегателство по смисъла на закона под формата на претърпените от мен изтезания. Съгласно доктрината действителността, както и вероятността от понасянето на тежко посегателство, се установяват съгласно приетите от общностната уредба (чл.4, ал.4 Квалификационна директива, КД) доказателствени стандарти за оценка на фактите и обстоятелствата, съдържащи се в заявлението за международна закрила.  Съгласно тези стандарти обаче във всички случаи, когато кандидатът вече е преживял преследване, или е понесъл значителна вреда в страната си на произход, това обстоятелство следва да се приема като признак за наличието на истински риск от ново преследване в бъдеще, или от ново нанасяне на същата или друга значителна вреда. Презумира се, че в тези хипотези реалната опасност от ново тежко посегателство в страната на произход винаги е налице. Допуска се (чл.4, ал.4 in fine КД) тази законова презумпция да бъде оборена само, когато съществуват достатъчно добри основания да се сметне, че преследването или значителната вреда не биха се повторили в бъдеще. Такива добри основания обичайно са толкова съществени промени в ситуацията в страната на произход или в житейските обстоятелства на търсещия закрила, че те радикално променят личното му положение в обективен контекст и изключват дори най-малката вероятност отново да стане жертва на тежко посегателство, което да му причини значителна вреда. (така, „Бежанско право“, изд. „Сиби“, 2022 г., §16, раздел I, т.5, стр.171)
Така, както съгласно теорията, така и съгласно съдебната практика, реалната опасност от тежко посегателство под формата на изтезание, нечовешко или унизително отнасяне е налице, когато се изразява в причиняване на значителна вреда на лицето, търсещо международна закрила, при която е налице определен вредоносен резултат под формата на физическа или психическа увреда, каквито вреди аз лично претърпях в затвора 
Необходимостта от предоставянето на закрила на основание чл.9, ал.1, т.2, предложение първо от ЗУБ в моя случай произтича от категоричната и безусловна недопустимост в правния мир на изтезаването на човешки същества. Забраната е абсолютна и не зависи от конкретната ситуация или поведението на жертвата. 
На следващо място по отношение на мен има ново осъждане от съд в гр. Одрин за нанасяне на обида по отношение на Ердоган. При положение, че бъда върнат обратно в Турция има голяма вероятност да бъда подложен на изтезание или на нечовешко и унизително отношение. Тази вероятност произтича от обстоятелствата свързани със сексуалната ми ориентация, от една страна и лошите условия в затворите в Турция. Считам, че съдът следва да вземе тези обстоятелства предвид при преценка дали връщането ми в Турция няма да наруши принципът за забрана за връщане заложен в чл.33 от Конвенцията на ООН за бежанците
Независимо от изложеното и в противоречие с предвижданията на бежанското право, административният орган приема, че не доказвам наличие на основателен страх  от преследване по смисъла на чл. 8 ЗУБ и реална опасност от тежки посегателства по смисъла на чл. 9 ЗУБ.
Горното съставлява противоречие с изрични материалноправни разпоредби на закона и съставлява самостоятелно отменително основание по чл. 146, т. 4 АПК. 
В действителност спрямо мен е налице преследване по смисъла на чл. 8, ал. 1 ЗУБ, основано на политическото ми мнение и принадлежността ми към определена социална група, свързани с опасения от наказателно преследване или физическо или психическо насилие, включително сексуално насилие.
Същевременно спрямо мен е налице и материалноправната предпоставка за предоставяне на хуманитарен статут на основанието „други причини от хуманитарен характер“ по смисъла на чл. 9, ал. 8 ЗУБ, въз основа на установената по интензивност реална опасност от тежки посегателства срещу личността ми при евентуалното ми завръщане в държавата ми по произход, състоящи се в реалната възможност от нечовешко или унизително отношение към мен.
Считам, че като не е обсъдил всички гореизложени факти и обстоятелства, административният орган е произнесъл своето решение при липса на мотиви и при съществено нарушение на административно-производствените правила. В него е изложен преразказ на известни факти, но изведените въз основа на тях изводи са напълно формални. Считам, че това не може да се възприеме като надлежно мотивиране на издадения административен акт и е основание за отмяна на същия, което от своя страна като последица води и до незаконосъобразност на административния акт, който следва да бъде отменен. 

С оглед на горното, моля да отмените Решение № 12204/25.11.2024 г. на Председателя на ДАБ при МС със законните последици от това.	

Особено искане: моля, при насрочване на делото, на основание чл. 14, ал. 2 от АПК да назначите преводач от турски език.

Приложение: 
Пълномощно 
Документи свързани с осъжданията 
Медицински бележки

гр. Харманли						С уважение:
дата: 20.12.2024 г.
							































П Ъ Л Н О М О Щ Н О


Долуподписаният ГЬОРКЕМ ХУСЛУ, търсещ закрила от Турция, ЛНЧ 1001617019 с настоящото,

у п ъ л н о м о щ а в а м

адвокат Пламен Желев и адв. Стоян Мадин - членове на правната мрежа към Програмата за правна защита на бежанци и мигранти на Български хелзинкски комитет, служебен адрес: гр.София, ул. “Узунджовска” №1, етаж 3, тел. 02/9802049 и 02/9813318, да ме представляват в съдопроизводството, образувано по моя жалба срещу Решение № 12204/25.11.2024 г. на председател на  Държавна агенция за бежанците пред административните съдилища до приключването му на всички инстанции, да извършва всякакви съдопроизводствени действия, включително и с правата по чл. 34, ал.2 и 3 от ГПК – действия, представляващи разпореждане с предмета на делото, да изменя направени искания, да подава заявления, да прави справки, да получава книжа и документи, да подава касационни или частни жалби  както и да предприема всякакви правни или фактически действия от мое име във връзка с горните права, както и да преупълномощава други адвокати с горните права. 


20.12.2024 г.	
	

Упълномощител:


……………………………………...............................
/подпис /

